– Vi må blåse liv i denne saken igjen. Det er viktig å få bybanen nordover. Dersom det ikke er mulig å få bygget den i tunnel i Peter Motzfeldts gate, så må være villig til å være pragmatiske. Tiden er overmoden for det, sier Tomren.

Han mener at bybanen nordover ble ødelagt av dogmatisme.

– Alle partier var for fundamentalistiske og dogmatiske i sine primærstandpunkter. Vi må kunne innrømme at det ikke er noen fasitsvar på denne saken, men at mange hensyn står mot hverandre og må veies. Det overordnede er at bybanen nordover må komme nordover og dette strekket må prioriteres, sier Tomren.

– Hvorfor var vi så sta?

Han spør seg selv om hvorfor de ikke var mer pragmatiske på et tidligere tidspunkt. I dagens møte i fylkeskomiteen for kultur får de riksantikvaren sine betraktninger om bybanetraseen på bordet.

Som kjent var det riksantikvaren som mer eller mindre avlyste ideen om å legge bybanen i tunnel ved Kjøttbasaren. Riksantikvaren kan akseptere en bybane langs Bryggen dersom det gjøres tilstrekkelige avbøtende tiltak.

– Men nå har jo et temmelig samstemt politisk miljø vedtatt å legge bybanen nordover i stabilt sideleie, og prioritere å bygge den mot Fyllingsdalen først?

– Ja, og det er feil rekkefølge. Det er viktigere for Åsane å få bybanen nå, enn at Fyllingsdalen får den, mener Tomren.

Tomren mener fremdeles at det beste er en rask bane med tunnellinnslag fra Peter Motzfeldts gate.

– Men poenget mitt er at alle partier nå må, i ettertid, kunne se på sine standpunkter med litt mer pragmatisme og heller være innstilt på å løse saken.

Sammen med Ap, Høyre og Frp

Miljøpartiet De Grønnes Sondre Båtstrand stilte seg på side med store deler av Ap, Høyre og hele Frp da han og partiet gikk inn for bybanen i tunnel. Han og Tom Sverre Tomren er i bunn og grunn enige, melder Båtstrand.

– Vi må få det overordnede perspektivet tilbake, vi kan ikke sitte på hver vår tue og nekte å samarbeide med andre. Slik det er nå settes hele bybaneprosjektet i spill, jeg tror ikke det er så enkelt som mange tror å bygge bybanen til Fyllingsdalen, sier Båtstrand.

– Men alle som er for bybanen må klare å bli enige om en trase. Alle må gi og ta. Jeg kunne jo spurt SV, Venstre og KrF om det er viktigere for dem å få bybanen langs Bryggen enn å få den til Åsane.

– De vil jo spørre dere om det samme, er viktigere å få den i tunnel enn til Åsane?

– Det sitter langt inne for MDG å skulle snu i sitt syn om en helt trafikkfri Bryggen, men det er viktigere for oss å få Bybanen til Åsane enn å stå steilt på dette. Det er viktig at man vil inngi kompromisser, mener Båtstrand.

Forstår at folk synes de har tabbet seg ut

Han sier at han forstår folk som synes bystyrepolitikerne har dummet seg ut og surret til denne saken.

– Bybanen til Åsane ble rotet bort i håpløst politisk spill. Egentlig er det flertall for en bybane i Peter Motzfeldts gate, og det er håpløst at byrådet ikke klarte å ro saken i land.